Suomalaista suurlähettilästä epäillään seksuaalisesta häirinnästä. Ulkoministeriö on tehnyt sisäisen tarkastuksen Tukholman-suurlähetystöön.

Ulkoministeriössä on käynnissä sisäinen tarkastus, jolla halutaan selvittää, onko Suomen Ruotsin suurlähettiläs syyllistynyt työtehtävissään seksuaaliseen häirintään.

Ulkoministeriön tarkastajat ovat käyneet Tukholmassa ja puhuttaneet useita henkilöitä.

Tutkinnan kohteena oleva suurlähettiläs on pitkän linjan demarivaikuttaja.

Sisäisen tarkastuksen kohteeksi joutunut Jarmo Viinanen on toiminut Suomen suurlähettiläänä Ruotsissa vuodesta 2014. Kesäkuussa 2015 hän poseerasi Iltalehden kuvaajalle ennen prinssi Carl Philipin häitä. PERNILLA WAHLMAN

Ulkoministeriö on käynnistänyt sisäisen tarkastuksen Suomen Ruotsin suurlähettilään Jarmo Viinasen toimista. Iltalehden tietojen mukaan Viinasta epäillään seksuaalisesta häirinnästä.

Ainakin yksi Viinasen naispuolisista alaisista on eronnut alkuvuodesta tehtävästään. Viinasen epäillään ahdistelleen edustustehtäviensä aikana myös lähetystön vieraita.

Eräs ulkoministeriön virkamies kuvailee ulkoministeriön selvitystä ja sen sisältöä " vakavaksi tapaukseksi " .

Ulkoministeriö on virallisesti varsin vaitonainen tapauksesta.

- Ministeriön sisäinen tarkastus on tehnyt tarkastuksen Tukholman-suurlähetystöömme, sanoo ulkoministeriön hallintojohtaja Ari Rouhe.

- Tarkastajat ovat käyneet paikan päällä Tukholmassa.

Useita kuultu

Iltalehden tietojen mukaan ministeriön tarkastusyksikkö on kuullut asiasta useita henkilöitä.

Rouheen mukaan itse tarkastusraportti on jo valmistunut, mutta sen käsittely ja johtopäätösten tekeminen ovat vielä kesken.

- Siinä mielessä asiasta ei ole tällä hetkellä enempää kommentoitavaa.

Hän kuitenkin myöntää, että tarkastus liittyy Tukholman-suurlähetystön työyhteisön sisäisiin asioihin.

- Mutta erinäisiä väitteitä en voi kommentoida jo ihan senkin takia, että tässä tulee yksityisyyden suoja vastaan.

Rouhe kuvaileekin yleisemmällä tasolla ministeriön suhtautumista työpaikoilla esiintyviin ongelmiin.

- Ulkoministeriö panostaa työhyvinvointiin ja ongelmatilanteisiin puututaan. Tämä (tarkastus) on siitä esimerkki.

Soini päättää

Hallintojohtaja Rouhe muistuttaa, että lopulliset johtopäätökset tarkastusraportista tehdään vasta elokuussa. Jos suurlähettilään todetaan virallisesti syyllistyneen seksuaaliseen häirintään, voivat seuraamukset olla esimerkiksi huomautus, kirjallinen varoitus, siirto toisiin tehtäviin tai äärimmäisessä tapauksessa irtisanominen.

Ulkoministeriön tarkastusraportti odottaa tällä hetkellä suurlähettiläs Viinasen vastinetta.

Lopullisen päätöksen Viinasen kohtalosta raportin valmistumisen jälkeen tekee ulkoministeri Timo Soini (ps).

Lue lisää aiheesta keskiviikon painetusta lehdestä.